Kommissionens afgørelse

af 5. november 2003

om nedsættelse af Det Europæiske Udvalg for Forsikring og Arbejdsmarkedsorienterede Pensioner

(EØS-relevant tekst)

(2004/9/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) I juni 2001 vedtog Kommissionen afgørelse 2001/527/EF(1) og 2001/528/EF(2) om oprettelse af henholdsvis Det Europæiske Værdipapirtilsynsudvalg og Det Europæiske Værdipapirudvalg.

(2) I sine beslutninger af 5. februar og 21. november 2002 godkendte Europa-Parlamentet den tilgang med fire niveauer, der blev foreslået i Vismandsudvalgets endelige rapport om reguleringen af de europæiske værdipapirmarkeder, og opfordrede til, at visse aspekter af denne tilgang udvides til også at gælde for bank- og forsikringssektorerne under forudsætning af, at der er en klar reformvilje i Rådet til at sikre en passende balance mellem institutionerne.

(3) Den 3. december 2002 opfordrede Rådet Kommissionen til at indføre sådanne arrangementer for bank- og forsikringsvirksomhed samt arbejdsmarkedsorienterede pensioner og til snarest muligt at nedsætte nye udvalg med rådgivende funktioner for disse områder.

(4) Ved Rådets direktiv 91/675/EØF af 19. december 1991 om nedsættelse af en Forsikringskomité(3) indførtes et udvalg, der skal rådgive Kommissionen vedrørende udviklingen af lovgivningen på forsikringsområdet.

(5) For at ophæve Forsikringskomitéens rådgivende funktioner har Kommissionen foreslået et direktiv om ændring af bl.a. direktiv 91/675/EØF, Rådets første direktiv 73/239/EØF af 24. juli 1973 om samordning af de administrativt eller ved lov fastsatte bestemmelser om adgang til udøvelse af direkte forsikringsvirksomhed bortset fra livsforsikring(4) som senere ændret, Europa-Parlamentets og Rådets direktiv 2002/83/EF af 5. november 2002 om livsforsikring(5) og Europa-Parlamentets og Rådets direktiv 2002/87/EF af 16. december 2002 om supplerende tilsyn med kreditinstitutter, forsikringsselskaber og investeringsselskaber i et finansielt konglomerat og om ændring af Rådets direktiv 73/239/EØF, 79/267/EØF, 92/49/EØF, 92/96/EØF, 93/6/EØF og 93/22/EØF samt Europa-Parlamentets og Rådets direktiv 98/78/EF og 2000/12/EF(6).

(6) En sådan ændring kræver, at der samtidig nedsættes en tilsvarende ny rådgivende gruppe, der skal rådgive Kommissionen vedrørende udviklingen af Fællesskabets lovgivning angående forsikring og arbejdsmarkedsorienterede pensioner, herefter benævnt "Det Europæiske Udvalg for Forsikring og Arbejdsmarkedsorienterede Pensioner".

(7) For at sikre dette bør denne afgørelse træde i kraft samtidig med det direktiv, som ophæver Forsikringskomitéens rent rådgivende funktioner.

(8) Det Europæiske Udvalg for Forsikring og Arbejdsmarkedsorienterede Pensioner bør have beføjelse til at undersøge ethvert spørgsmål i forbindelse med anvendelsen af Fællesskabets bestemmelser vedrørende forsikring og arbejdsmarkedsorienterede pensioner og bør i særdeleshed rådgive Kommissionen om nye lovgivningsforslag på disse områder, som Kommissionen agter at forelægge Europa-Parlamentet og Rådet. Med hensyn til arbejdsmarkedsorienterede pensioner bør Det Europæiske Udvalg for Forsikring og Arbejdsmarkedsorienterede Pensioner ikke behandle arbejdsmarkeds- og sociallovgivningsaspekter såsom indretningen af arbejdsmarkedsorienterede ordninger, særlig for så vidt angår obligatorisk medlemskab og resultaterne af kollektive overenskomster -

TRUFFET FØLGENDE AFGØRELSE:

Artikel 1

Der nedsættes en rådgivende gruppe for forsikring og arbejdsmarkedsorienterede pensioner i Fællesskabet, "Det Europæiske Udvalg for Forsikring og Arbejdsmarkedsorienterede Pensioner" (i det følgende benævnt "udvalget").

Artikel 2

1. Udvalget skal, efter anmodning fra Kommissionen, rådgive Kommissionen i politikspørgsmål vedrørende forsikring, genforsikring og arbejdsmarkedsorienterede pensioner samt om Kommissionens forslag på disse områder. Udvalget kan undersøge ethvert spørgsmål vedrørende anvendelsen af Fællesskabets bestemmelser på områderne forsikring, genforsikring og arbejdsmarkedsorienterede pensioner og særlig vedrørende direktiverne om forsikring, genforsikring og arbejdsmarkedsorienterede pensioner.

2. Udvalget behandler ikke særskilte problemer, der vedrører individuelle forsikrings- eller genforsikringsselskaber eller institutter for arbejdsmarkedsorienterede pensioner.

3. Udvalget behandler ikke arbejdsmarkeds- og sociallovgivningsaspekter, såsom indretningen af arbejdsmarkedsorienterede ordninger, særlig for så vidt angår obligatorisk medlemskab og resultaterne af kollektive overenskomster.

Artikel 3

1. Udvalget består af repræsentanter på højt plan for medlemsstaterne. Udvalget har en repræsentant for Kommissionen som formand.

2. Formanden for Udvalget af Europæiske Tilsynsmyndigheder for Forsikring og Arbejdsmarkedsorienterede Pensioner, der er nedsat ved afgørelse 2004/6/EF(7), deltager i udvalgets møder som observatør.

3. Kommissionen kan indbyde eksperter og observatører til at deltage i møderne.

4. Sekretariatet varetages af Kommissionen.

5. Udvalget fastsætter sin egen forretningsorden.

Artikel 4

Udvalget mødes regelmæssigt, og når situationen kræver det. Kommissionen kan indkalde til et hastemøde, hvis den finder, at situationen kræver det.

Artikel 5

Denne afgørelse træder i kraft samme dag som det direktiv, der ophæver Forsikringskomitéens rent rådgivende funktioner.

Udfærdiget i Bruxelles, den 5. november 2003.

På Kommissionens vegne

Frederik Bolkestein

Medlem af Kommissionen

(1) EFT L 191 af 13.7.2001, s. 43.

(2) EFT L 191 af 13.7.2001, s. 45.

(3) EFT L 374 af 31.12.1991, s. 32.

(4) EFT L 228 af 16.8.1973, s. 3.

(5) EFT L 345 af 19.12.2002, s. 1.

(6) EUT L 35 af 11.2.2003, s. 1.

(7) Se side 30 i denne EUT.